Losit, Manne! I ha scho mängisch däicht, das Brönzsuuffe sött vo der Regierig als e verderbligi Sach ganz verbotte wärde. M ghört jetz drum vo dene Chinesere brichte, wie sie i allne Wüsseschafte u Chünste so wir derhinger blibe sige. Mira sig's, es ist schlimm gnue für seie. Aber d'Chineser si Heide, u doch het ihri Regierig nit welle, das ds Volch mit dem Opium* a Lib und Seel verderbt wärdi, u hingäge mängi christligi Regierig luegt zue u seit nüt derwider, dass ihres Volch im Branntewy ersuuft un a Lib u Seel z'Grund geit. Me verbietet doch Gift z'mache, u nid e Jedere darf settigs fabriziere u verchoufe. Aber ist der Branntewy nit on es gföhrligs Gift u gseht me nit alli Tag, wie so Vil derbi z'Grund gange? Warum cha me nit o verbiete, Branntewy z'brönne u z'verchoufe?